Boulder Dash

Boulder Dash on Peter Liepan ohjelmoima ja First Star Softwaren vuonna 1984 julkaisema tietokonepeli. Se julkaistiin aluksi Apple II:lle, ZX Spectrumille, Commodore 64:lle ja Atari 400/800:lle ja myöhemmin myös NES:lle, IBM PC:lle ja monille muille laitteille. Pelistä on myös lukemattomia klooneja myös sellaisille koneille, joille ei ole virallista Boulder Dash -versiota, esimerkiksi Texas Instrumentsin grafiikkalaskimille.

Boulder Dash on klassinen pulmapeli, jonka perusideana on kerätä kaksiulotteiselta tasolta tarvittava määrä timantteja ja ehtiä ulospääsytielle ennen ajan loppumista. Tasot on rakennettu pienestä määrästä peruselementtejä, joita ovat muun muassa hiekka-alueet, putoavat kivet ja tulikärpäset. Vaikka elementtejä on varsin vähän, ne ovat kuitenkin niin monikäyttöisiä, että niistä voi rakentaa hyvinkin monipuolisia tasoja ja erilaisia ratkaistavia ongelmia.

First Star Software on edelleen olemassa, joskin se on 1980-luvun jälkeen pääosin keskittynyt myymään peli-idean oikeuksia eri pelivalmistajille sekä haastamaan muun muassa harrastelijaohjelmoijia oikeuteen idean kloonaamisesta ja tekijänoikeussuojattujen pelien levittämisestä esimerkiksi Internetin vanhojen pelien arkistosivuilla.

Boulder Dashin perusidea muistuttaa hieman vuonna 1982 julkistettua kolikkopeliä Mr. Do!, johon kuuluu myös onkaloiden kaivamista hiekkaan sekä Pac-Manin tyylistä keräilyä ja vihollisten välttelyä. Boulder Dash toi kuitenkin monipuolisemmalla pelimekaniikallaan pelityyppiin huomattavasti pulmakeskeisemmän lähestymistavan.

Suomessa erityisesti MikroBitti-lehdessä 1980-luvulla Peliluola-palstaa kirjoittanut Nordic (Risto Hieta) piti Boulder Dashin lippua yllä ja valitsi sen useana vuonna peräkkäin vuoden peliksi.

 Pelimekaniikka 

Tavanomainen Boulder Dash -taso koostuu 40 x 25 -kokoisesta "ruudukosta", jossa kussakin ruudussa voi olla yksi elementti. Elementit noudattavat pääosin yksinkertaisia sääntöjä, mistä johtuen Boulder Dashin "fysiikalla" on yhtymäkohtia soluautomaattien teoriaan. Elementit ovat perinteisissä Boulder Dash -peleissä seuraavat:
 Rockford on pelaajan liikuttama hahmo, joka pystyy liikkumaan neljään pääilmansuuntaan, keräämään timantteja, työntämään kiviä sekä kaivamaan onkaloita hiekkaan.
 Tyhjä tila on passiivinen elementti, jonka läpi kivet ja timantit putoavat. Myös tulikärpäset ja perhoset vaativat tyhjää tilaa liikkuakseen.
 Timantti ja kivi ovat kappaleita, jotka alkavat pudota, jos niiden alla on tyhjää tilaa. Putoavan kappaleen alle joutuva Rockford, tulikärpänen tai perhonen räjähtää. Rockford pystyy keräämään timantteja ja työntämään kiviä vaakasuunnassa (mikäli kiven takana on tyhjää).
 Hiekka estää kaikkien muiden liikkuvien olioiden paitsi Rockfordin liikkeet. Ameba kykenee kasvamaan hiekkaan.
 Seinä estää myös Rockfordin ja ameban liikkeet. Seiniä on useampaa eri tyyppiä:
 Tiiliseinä on mahdollista räjäyttää.
 Kasvava seinä kasvaa vieressään olevaan tyhjään tilaan, tyypistä riippuen joko pysty- tai vaakasuunnassa. Sen voi räjäyttää, mutta se kasvaa hyvin pian takaisin umpeen.
 Lima toimii seinän tavoin, mutta kivet ja timantit putoavat sen läpi pienellä viiveellä.
 Taikaseinä muuttaa lävitseen putoavat kivet timanteiksi ja päinvastoin.
 Terässeinää ei pysty tuhoamaan. Tasojen reunat ovat terässeinää.
 Tulikärpäset ja perhoset ovat liikkuvia hahmoja, jotka seuraavat usein Rockfordia tämän kaivamiin onkaloihin. Ne räjähtävät osuessaan Rockfordiin, putoavaan kappaleeseen tai amebaan. Perhosen liikealgoritmi on peilikuva tulikärpäsen algoritmista ja se muuttuu räjähtäessään timantiksi tyhjän alueen sijaan.
 Ameba on satunnaisesti leviävää kasvustoa, jonka läpi ei ole mahdollista kulkea. Mikäli sen kasvu tukitaan, se muuttuu kokonaisuudessaan timanteiksi. Muussa tapauksessa se muuttuu riittävän suureksi päästyään kiviksi.
 Sisäänkäynti on ruutu, josta Rockford ilmestyy tasolle.
 Uloskäynti on ruutu, johon Rockfordin on kuljettava tason läpäisemiseksi. Uloskäynti alkaa vilkkua ja läpikulku muuttuu mahdolliseksi kun Rockford on kerännyt riittävän määrän timantteja. Uloskäynti-ruutu voi myös tuhoutua jos "tulikärpänen" tai "perhonen" räjähtää sen vieressä. Kentästä ei silloin voi poistua.

 Boulder Dash -sarja ja kloonit 
Joitakin Boulder Dash -pelejä ja klooneja:
 Boulder Dash (1984), alkuperäinen First Star Softwaren julkaisema peli.
 Boulder Dash 2 (1986), sisältää lähinnä uudet tasot ja pari uutta elementtiä (lima ja kasvavat seinät).
 Boulder Dash Construction Kit (1987), mahdollistaa omien tasojen suunnittelun ja niiden kasaamisen peliksi. Sisältää myös valmiin pelin uusine tasoineen.
 Rockford, jossa monta erilaista tasojen sarjaa. Kussakin sarjassa on erilainen graafinen teema (esimerkiksi avaruus ja villi länsi) ja erilainen elementtijoukko.
 Emerald Mines, Amigalla suosittu Boulder Dash -klooni, jossa oli pirteä grafiikka ja hauskoja vihollisia.
 Supaplex, PC:llä suosittu Boulder Dash -klooni.
 Rocks'n'Diamonds, GNU GPL -lisensoitu monella laitealustalla toimiva Boulder Dash -klooni.
 Timanttijahti (Young Genius Software AB)

 Aiheesta muualla

 First Star Software: Boulder Dash
 Martijn's Boulder Dash Fan Site 
 Arno's Boulder Dash Homepage
 Schaikdash Games 
 Rocks'n'Diamonds-pelin www-sivut
 Kalevi Kolttosen Boulder Dash sivu ja kuvia 8-bittisistä julkaisuista 

Luokka:Pulmapelit
Luokka:Acorn Electron ja BBC Micro -pelit
Luokka:Amiga-pelit
Luokka:Amstrad CPC -pelit
Luokka:Apple II -pelit
Luokka:Atari 2600 -pelit
Luokka:Atarin 8-bittisten kotitietokoneiden pelit
Luokka:Atari ST -pelit
Luokka:ColecoVision-pelit
Luokka:Commodore 64 -pelit
Luokka:FM-7-pelit
Luokka:Game Boy -pelit
Luokka:iOS-pelit
Luokka:Kolikkopelit
Luokka:NEC PC-8801 -pelit
Luokka:MSX-pelit
Luokka:Nintendo Entertainment System -pelit
Luokka:Virtual Console -pelit
Luokka:Windows Phone -pelit
Luokka:ZX Spectrum -pelit
Luokka:Vuoden 1984 videopelit